钦定古今图书集成/明伦汇编/官常典/第612卷 > 王涣
## 钦定古今图书集成/明伦汇编/官常典/第612卷 > 王涣

按《后汉书循吏传》：“涣字稚子，广汉郪人也。父顺，安定
太守。涣少好侠，尚气力，数通剽轻少年。晚而改节，敦
儒学，习《尚书》，读律令，略举大义。为太守陈宠功曹，当
职割断，不避豪右，宠风声大行。入为大司农。和帝问
曰：‘在郡何以为理’？宠顿首谢曰：‘臣任功曹王涣，以简
贤选能，主簿镡显，拾遗补阙，臣奉宣诏书而已’。帝大”
悦。涣由此显名。州举茂才，除温令。县多奸猾，积为人
患。涣以方略讨击，悉诛之。境内清夷，商人露宿于道，
其有放牛者，辄云“以属稚子”，终无侵犯。在温三年，迁
兖州刺史，绳正部郡，风威大行。后坐考妖言不实论。
岁馀，征拜侍御史。永元十五年，从驾南巡，还为洛阳
令，以平正居身，得宽猛之宜。其冤嫌久讼，历政所不
断，法理所难平者，莫不曲尽情诈，压塞群疑。又能以
谲数发擿奸伏，京师称叹，以为涣有神算。元兴元年
病卒，百姓市道，莫不咨嗟，男女老壮，皆相与赋敛致
奠，醊以千数。涣丧西归，道经弘农，民庶皆设槃按于
路。吏问其故，咸言“平常持米到洛，为卒司所钞，恒亡
其半。自王君在事，不”见侵枉，故来报恩。其政化怀物
如此。民思其德，为立祠安阳亭西，每祀辄弦歌而荐
之。永初二年，邓太后诏曰：“夫忠良之吏，国家所以为
理也，求之甚勤，得之至寡。故孔子曰‘才难’。不其然乎？
昔大司农朱邑、右扶风尹翁归，政迹茂异，令名显闻，
孝宣皇帝嘉叹愍惜，而以黄金百斤策赐其子故洛
阳令王涣，秉清修之节，蹈《羔羊》之义，尽心奉公，务在
惠民。功业未遂，不幸早世，百姓追思，为之立祠，自非
忠爱之至，孰能若斯者乎？今以涣子石为郎中，以劝
劳勤。”延熹中，桓帝事黄老道，悉毁诸房祀，唯特诏密
县存故太傅卓茂庙，洛阳留王涣祠焉。镡显后亦知
名，安帝时为豫州刺史。时天下饥荒，竞为盗贼，州界
收捕，且万馀人。显愍其困穷，自陷刑辟，辄擅赦之，因
自劾奏，有诏勿理。后位至长乐卫尉。自涣卒后，连诏
三公特选洛阳令，皆不称职。永平中，以剧令勃海任
峻补之。峻擢用文武吏，皆尽其能，纠剔奸盗，不得旋
踵，一岁断狱，不过数十，威风猛于涣，而文理不及之。
峻字叔高，终于太山太守。